Den konservative nordjyde forlader flere poster i hjemkommunen Vesthimmerland

Den konservative Knud Kristensen træder ud af børne- og skoleudvalget i Vesthimmerlands Kommune for bedre at kunne passe sit arbejde i Folketinget. Desuden kvitter den travle politiker en bestyrelsespost i en institution for autister og han stopper også i det centrale Ankenævn for Arbejdsskader. Trods kritik fra politikerkolleger beholder han den tunge post som formand for Plan og Miljøudvalget i kommunen. Han fortsætter også som direktør i sin entreprenør-virksomhed - men overlader den daglige drift til sin kompagnon. - Jeg har gennemgået Folketingets mødekalender minutiøst sammen med min sekretær. Og på denne måde hænger det sammen, siger Knud Kristensen til TV2/NORD.